Kommissionens forordning (EF) nr. 1410/2002

af 1. august 2002

om støtte til forarbejdning af sukkerrør til sukkersirup eller rom af landbrugsoprindelse på Madeira

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima)(1), særlig artikel 19, og

ud fra følgende betragtninger:

(1) Ifølge artikel 18 i forordning (EF) nr. 1453/2001 ydes der EF-støtte til direkte forarbejdning af sukkerrør produceret på Madeira til sukkersirup eller rom af landbrugsoprindelse som defineret i artikel 1, stk. 4, litra a), nr. 2, i Rådets forordning (EØF) nr. 1576/89 af 29. maj 1989 om fastlæggelse af almindelige regler for definition, betegnelse og præsentation af spiritus(2), senest ændret ved Europa-Parlamentets og Rådets forordning (EF) nr. 3378/94(3).

(2) Støtten udbetales på betingelse af, at der betales sukkerrørproducenten en minimumspris for en årlig maksimumsmængde på 2500 hl rom af landbrugsoprindelse med et alkoholindhold på 71,8 % og, når det gælder sukkersirup, for en årlig maksimumsmængde på 250 t. Støtten fastsættes på en sådan måde, at der ved forholdet mellem de to støttebeløb tages højde for de mængder råvare, der er anvendt. Af klarhedshensyn bør beløbene for rom fastsættes pr. enhed ren alkohol.

(3) Der bør fastsættes en minimumspris for sukkerrør bestemt til fremstilling af sirup eller rom, hvorved der tages hensyn til resultatet af de høringer af sukkerrørproducenter og virksomheder, der forarbejder sukkerrør til sirup og rom, som regeringen for den autonome region Madeira afholder.

(4) For at gøre det nemt at udnytte de årlige maksimumsmængder bør denne forordning kunne anvendes fra begyndelsen af kalenderåret 2002.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

1. Støtten til direkte forarbejdning af sukkerrør til sukkersirup eller rom af landbrugsoprindelse, jf. artikel 18 i forordning (EF) nr. 1453/2001, udbetales på de i nærværende forordning givne betingelser til producenter af sukkersirup og destillationsvirksomheder, hvis anlæg befinder sig på Madeiras område, og som direkte forarbejder sukkerrør høstet på Madeira.

2. Støtten udbetales hvert år for de mængder sukkerrør, som er forarbejdet direkte til sukkersirup eller rom af landbrugsoprindelse, og for hvilke sukkersirupproducenten eller destillationsvirksomheden godtgør, at de pågældende sukkerrørproducenter har fået udbetalt den minimumspris, der er omhandlet i artikel 2.

3. Støttebeløbet fastsættes for:

a) sukkersirup til 53 EUR/100 kg sukker udtrykt i hvidt sukker

b) rom af landbrugsoprindelse til 90 EUR/hl ren alkohol.

Artikel 2

1. Den minimumspris, der er omhandlet i artikel 18, stk. 1, andet afsnit, i forordning (EF) nr. 1453/2001, fastsættes til 78,9 EUR/t sukkerrør for en vare af god handelsmæssig kvalitet med standardsukkerindhold, løst leveret til virksomhederne.

2. Standardsukkerindholdet samt tabellen for tillæg og fradrag, der skal anvendes på minimumsprisen, hvis sukkerindholdet i de leverede sukkerrør er forskelligt fra standardsukkerindholdet, vedtages af den regionale myndighed på forslag af en blandet kommission sammensat af destillationsvirksomheder eller sirupproducenter og sukkerrørproducenter.

Artikel 3

1. Der føres bevis for betaling af minimumsprisen til sukkerrørproducenten i form af en attestering påført af sirupproducenten eller destillationsvirksomheden på stempelfrit papir. Attesteringen angiver:

a) sirupproducentens eller destillationsvirksomhedens navn

b) sukkerrørproducentens navn

c) de samlede mængder sukkerrør, for hvilke der er betalt minimumspris som fastsat for det pågældende kalenderår, og som den pågældende sukkerrørproducent har leveret til sirupfabrikken eller destillationsvirksomheden i løbet af samme kalenderår

d) den produktmængde, for hvilken minimumsprisen er betalt.

2. Attesteringen underskrives af sukkerrørproducenten og sirupproducenten eller destillationsvirksomheden.

3. Originalen af attesteringen opbevares af sirupproducenten eller destillationsvirksomheden. En kopi sendes til sukkerrørproducenten.

Artikel 4

1. Hvis summen af de mængder, som der ansøges om støtte for, i et kalenderår overstiger de årlige mængder, der er omhandlet i artikel 18, stk. 2, i forordning (EF) nr. 1453/2001, nedsættes mængden af det pågældende produkt i hver ansøgning med en ensartet procentsats.

2. Støtteansøgningerne indgives til de myndigheder, der er udpeget af Portugal.

Artikel 5

1. De nationale myndigheder træffer alle nødvendige foranstaltninger for at sikre, at betingelserne overholdes for ydelsen af den støtte, der er fastsat i denne forordning.

2. Der gennemføres kontrol i form af administrativ kontrol og kontrol på stedet. Den administrative kontrol skal være udtømmende og skal, hvor det er relevant, omfatte krydskontrol med data fra det integrerede forvaltnings- og kontrolsystem i overensstemmelse med Rådets forordning (EØF) nr. 3508/92(4), senest ændret ved Kommissionens forordning (EF) nr. 495/2001(5). Kontrollen skal ligeledes omfatte de leverede mængder sukkerrør og overholdelsen af den i artikel 2 nævnte minimumspris.

På grundlag af en risikoanalyse gennemfører de nationale myndigheder stikprøvekontrol på stedet hos hver sirupproducent og hver destillationsvirksomhed; denne kontrol skal omfatte mindst 10 % af de mængder, som sukkerrørproducenterne har leveret.

Artikel 6

Portugal meddeler Kommissionen følgende:

a) inden tre måneder efter denne forordnings ikrafttrædelse eventuelle supplerende foranstaltninger i medfør af artikel 5

b) inden 45 arbejdsdage efter udgangen af hvert kalenderår:

- de samlede mængder sukkersirup eller rom af landbrugsoprindelse, der er ansøgt om støtte for, udtrykt i hvidt sukker eller hl ren alkohol

- hvilke fabrikker eller destillationsvirksomheder der har modtaget støtte

- for hver fabrik eller hver destillationsvirksomhed: de modtagne støttebeløb samt de mængder sukkersirup eller rom af landbrugsoprindelse, som er blevet produceret.

Artikel 7

Kommissionens forordning (EØF) nr. 2627/93(6) ophæves.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. august 2002.

På Kommissionens vegne

Franz Fischler

Medlem af Kommissionen

(1) EFT L 198 af 21.7.2001, s. 26.

(2) EFT L 160 af 12.6.1989, s. 1.

(3) EFT L 366 af 31.12.1994, s. 1.

(4) EFT L 355 af 5.12.1992, s. 1.

(5) EFT L 72 af 14.3.2001, s. 6.

(6) EFT L 240 af 25.9.1993, s. 19.